text: Nu letter flyene igen mod Tyrkiet fra Billund
  17 juli 2016 kl. 12.38
  Udenrigsministeriets Borgerservice har her til formiddag ændret sin rejsevejledning til Tyrkiet, og de første fly fra Billund Lufthavn letter nu med kurs mod landet. 
  Udenrigsministeriets Borgerservice fraråder ikke længere alle ikke-nødvendige rejser til Tyrkiet, og det betyder altså, at flyene nu igen kan lette mod den yndede feriedestination.
  Alle flyafgange mod Tyrkiet blev ellers aflyst lørdag som følge af det militære kupforsøg mod præsident Erdogan i Tyrkiet, og det gav rejseselskaberne ekstra travlt lørdag.
  Nu må flyene så igen lette mod Tyrkiet, og klokken 14.50 letter Turkish Airlines mod Istanbul, mens Onur Air klokken 16.20 flyver mod Gazipasa-lufthavnen sydøst for den populære ferieby Alanya, der ligger på Tyrkiets sydlige kyst ud til Middelhavet.
  